Tore Cubeddu

**Sarvadore "Tore" Cubeddu** (Glarus, 1975) est unu regista, iscienegiadore, produtore tzinematogràficu e televisivu, presentadore e iscritore sardu.

## Biografia

Nàschidu in Glarus, in Isvìtzera, in su 1986 s'est tramudadu a Sardigna, in Sèneghe, in ue at incumintzadu a fàghere sos primos traballos audiovisivos suos. A pustis de su diploma, in s'istitutu de arte de Aristanis, at istudiadu in Germània, in sa Maximilian Universität de Mònacu de Baviera, in ue at imparadu su tedescu, e un'annu a pustis s'est iscritu in Filosofia in s'Universidade de Casteddu, sighende a istudiare in ambos logos, sighende cun sos traballos suos e ammaniende sa tesi sua, subra de Kandinsky, in Mònacu. Pustis de sa làurea at frecuentadu su Master in Tècnicas de sa Narratzione in s'Iscola Holden de Torinu.

Dae su 2004 at incumintzadu a traballare comente operadore in s’Ufìtziu de sa Limba e de sa Cultura Sarda de sa Provìntzia de Aristanis, in ue at fintzas pigadu parte a su progetu de su cursu interativu de sardu "Dischente". In sos annos a pustis at sighidu a s'interessare meda a sas chistiones ligadas a sa limba sarda, cun medas produtziones e artìculos in sardu siat subra de chistiones ligadas a su tzìnema siat de àtera genia. Su primu programma suo in televisione est de su 2004, in Tele Costa Smeralda.

In sos annos at fatu medas films curtzos e documentàrios. Sos primos documentàrios sunt istados *Poetas seneghesos*, in su 2002 e *Bajram*, chi contat sa vida de unu pitzinnu bosnìacu in su tempus de sa gherra, in su 2003. Faghent parte, in càmbiu, de sos films curtzos *La danza dei coltelli* (2003), *I due deficienti* (2003), realizadu cun sa supervisione de Abbas Kiarostami,  *Libero*, *Beckim* (2005), *Mob 1* e *Mob 2* (2006),  duos films subra de su *mobbing* realizados pro su Comune de Casteddu e *Formez*, *Stazzi di Gallura* (2006) e *Luce tra i graniti* (2006), publitzidade e documentàriu realizados pro su Cunsòrtziu Istatzos de Gaddura.

In su 2010, paris a Antonello Zanda e Paolo Carboni, at fundadu s'Assòtziu Culturale Babel, chi organizat su Babel Film Festival in collaboratzione cun sa Sotziedade Umanitària - Tzineteca Sarda, sas domos de produtzione tzinematogràficas e televisivas Terra de Punt e Areavisuale Film e cun cun su suportu de sa Fundatzione Sardegna Film Commission. In su matessi annu at publicadu su primu libru suo, *Cisaus*, cun sa domo editora Transeuropa Edizioni.

In su 2012 at fundadu sa domo de produtzione Terra de Punt, de sa cale est s'amministradore e diretore, e at iscritu e publicadu s'audiolibru pro pitzinnos *Sa prenda cuada*. In su matessi annu at dirigidu su documentàriu *Conversazione con Syberberg*, in sardu e tedescu e cun sutatìtulos in italianu.

In su 2014, cun Sardex SpA, su canale televisivu EjaTV, cun programmas in limba sarda e in sas àteras limbas de Sardigna. A pustis, in sa famìlia de EjaTV e de Terra de Punt est intradu fintzas su situ de eventos SardegnaEventi24. Dae su 2021, sos programmas de EjaTV los at incumintzadu a trasmìtere su canale nou Radio Televisione Sarda.

In su 2015 at presentadu, in sardu, sa direta de cussu annu de sa Sartiglia, e in su 2021 sa de sa protzessione de Sant'Efis dae Casteddu a Nora. 

In su 2023, paris a Micheli Ladu, at curadu sa tradutzione de su libru de Anthony Muroni *In s'àndala de is gigantes: Un'istòria ispantosa*.

At insegnadu e insegnat iscenegiadura in sas iscolas, collàborat cun sa Tzineteca sarda de Casteddu e est redatore de sa rivista de tzìnema "Teorema".

In su cabudanni de su 2025, est devènnidu su primu presidente de s'assòtziu Articolo 6, rete de sas comunidades chi chistionant limbas de minoria in s'istadu italianu.

## Òperas

### Tzinematogràficas

* Poetas seneghesos (2002)
* Bajram (2003)
* La danza dei coltelli (2003)
* I due deficienti (2003)
* Libero (2005)
* Beckim (2005)
* Mob 1 (2006)
* Mob 2 (2006)
* Stazzi di Gallura (2006)
* Luce tra i graniti (2006)
* Conversazione con Syberberg (2012)

### Programmas televisivos

* Diàriu (2004)
* Mànnigos de atualidade (2013)
* Totu e Nudda (2013, cun Bachis Bandinu e GIuanne Sanna)
* Benidore
* Sa bellesa (2022, cun Elio Turno Arthemalle e Frantziscu Medda)
* Manos de Oro (2022)

### Audiolibros

* 

### Libros

#### Comente autore
* 

#### Comente tradutore

* 

## Riferimentos


## Artìculos ligados

* EjaTV
* Radio Televisione Sarda
* Babel Film Festival

## Ligàmenes esternos

*